**Zločinecká skupina** je podľa súčasného slovenského Trestného zákona (zák. č. 300/2005 Z.z.) *„štruktúrovaná skupina najmenej troch osôb, ktorá existuje počas určitého časového obdobia a koná koordinovane s cieľom spáchať jeden alebo viacej zločinov, trestný čin legalizácie príjmu z trestnej činnosti podľa § 233 alebo niektorý z trestných činov korupcie podľa ôsmej hlavy tretieho dielu osobitnej časti na účely priameho alebo nepriameho získania finančnej alebo inej výhody."*.

Staršia definícia
-----------------

V predchádzajúcom Trestnom zákone (zák. č. 140/1961 Zb.) bola definícia zločineckej skupiny uvedená od roku 1999. Prvé roky mala takúto podobu:  

*„Zločineckou skupinou sa rozumie dlhší čas trvajúce zoskupenie najmenej troch osôb na účely páchania trestnej činnosti s cieľom*

*a) dosiahnuť zisk, alebo*
*b) preniknúť do orgánov verejnej moci, a tak získať nad nimi kontrolu alebo uplatniť svoj vplyv, aby sa zakryla alebo legalizovala ich trestná činnosť, alebo*
*c) preniknúť do orgánov podnikateľských alebo nepodnikateľských subjektov, a tak získať nad nimi kontrolu alebo uplatniť svoj vplyv, aby sa zakryla alebo legalizovala ich trestná činnosť alebo príjmy z nej,*  

*ktoré sa vyznačuje vysokým stupňom deľby práce medzi jednotlivými členmi zločineckej skupiny v rámci jej vnútorného organizačného usporiadania."*

V roku 2002 boli na začiatku vyššie uvedenej definície slová „trestnej činnosti" nahradené slovami *„obzvlášť závažnej trestnej činnosti, trestného činu podľa § 252 alebo niektorého z trestných činov podľa § 160 až 162"*.

V rokoch 2004 a 2005 Trestný zákon obsahoval definíciu v značne zmenenej podobe:  

*„Zločineckou skupinou sa rozumie štruktúrovaná skupina najmenej troch osôb, ktorá existuje počas určitého časového obdobia a koná koordinovane s cieľom spáchať jeden trestný čin alebo viac trestných činov, za ktoré je možné uložiť trest odňatia slobody s hornou hranicou trestnej sadzby najmenej päť rokov, alebo niektorého z trestných činov podľa § 160 až 162 na účel*

*a) priameho alebo nepriameho získania finančnej výhody alebo inej materiálnej výhody,*
*b) preniknutia do orgánu verejnej moci s cieľom získať nad ním kontrolu alebo uplatniť svoj vplyv, aby sa zakryla alebo legalizovala ich trestná činnosť alebo príjmy z nej, alebo*
*c) preniknutia do orgánu podnikateľského alebo nepodnikateľského subjektu s cieľom získať nad ním kontrolu alebo uplatniť svoj vplyv, aby sa zakryla alebo legalizovala ich trestná činnosť alebo príjmy z nej."* 
Od roku 2006 je účinný nový Trestný zákon a teda platí definícia uvedená v úvode tohto článku.

Špecifiká zločineckej skupiny
-----------------------------

Zločinecká skupina (prevažne podľa vyššie uvedenej staršej definície) sa vyznačuje týmito kritériami:

* koordinácia a vyššia miera kooperácie jej jednotlivých členov pri trestnej činnosti;
* existencia počas dlhšieho časového obdobie (podľa niektorých právnych teoretikov aspoň šesť mesiacov), teda nevznikla ad hoc na spáchanie určitého trestného činu;
* oplýva organizačným členením vo vertikálnej úrovni, vo viacerých stupňoch s rozdelením funkcií a deľbou činnosti (t. j. nielen rozdelenie úloh ako u organizovanej skupiny);
* (najmä v prípade slovenskej právnej úpravy) páchanie taxatívne vymenovaných trestných činov (zločinov, trestných činov legalizácie príjmu z trestnej činnosti, trestných činov korupcie);
* účelom páchania trestnej činnosti je získanie priamej alebo nepriamej finančnej či inej výhody.

Trest
-----

Podľa súčasného slovenského Trestného zákona: *„Kto založí alebo zosnuje zločineckú skupinu, je jej členom, je pre ňu činný alebo ju podporuje, potrestá sa odňatím slobody na päť rokov až desať rokov."*

Referencie
----------

1. 1 2  § 129 ods. 4 zákona č. 300/2005 Z. z. Trestný zákon, znenie k 7. 12. 2020
2. ↑  zákon č. 140/1961 Zb. (znenia do r. 2002)
3. ↑  zákon č. 183/1999 Z.z.
4. ↑  Ďurčo, Peter et al. (2007), „zločinecká skupina", *Bezpečnostnoprávna terminológia*, Bratislava: Akadémia PZ, ISBN  9788080544065 . **zdroj:** „zločinecká skupina", *Slovenská terminologická databáza*, Bratislava: JÚĽŠ SAV, 2013 (vyd. 2013-02-05)
5. ↑  zákon č. 421/2002 Z.z.
6. ↑  zákon č. 403/2004 Z. z.
7. ↑  Durkošová, Mária (2009), *Dokazovanie aktivít realizovaných zločineckými skupinami*, Košice: Katedra trestného práva PrF UPJŠ (vyd. 2009-12-09), str. 2, dost. 2014-11-21
8. ↑  Durkošová, Mária (2009), *Dokazovanie aktivít realizovaných zločineckými skupinami*, Košice: Katedra trestného práva PrF UPJŠ (vyd. 2009-12-09), str. 4, dost. 2014-11-21
9. ↑  § 296 zákona č. 300/2005 Z. z. Trestný zákon, znenie k 7. 12. 2020

Pozri aj
--------

* organizovaná skupina
* teroristická skupina